सडनडेथमा मनाङको भाग्य
सडेन डेथमा भाग्य चम्काउँदै मनाङ मस्र्याङ्दी क्लब मेची नेत्रालय काँकडभिट्टा गोल्डकप फुटबलको फाइनल पुगेको छ । बुधबार आयोजक काँकडभिट्टा फुटबल ट्रेनिङ सेन्टरलाई सडनडेथका आधारमा हराउँदै मनाङ उपाधि नजिक पुगेको हो । 
काँकडभिट्टा — सडेन डेथमा भाग्य चम्काउँदै मनाङ मस्र्याङ्दी क्लब मेची नेत्रालय काँकडभिट्टा गोल्डकप फुटबलको फाइनल पुगेको छ । बुधबार आयोजक काँकडभिट्टा फुटबल ट्रेनिङ सेन्टरलाई सडनडेथका आधारमा हराउँदै मनाङ उपाधि नजिक पुगेको हो ।  मनाङ यसअघि अग्नि रूपन्देही ११ लाई पनि सडनडेथमा पाखा लगाउँदै सेमिफाइनल पुगेको हो । मोफसलकै सर्वाधिक पुरस्कार राशिको गोल्डकपमा मनाङले शुक्रबार त्रिभुवन आर्मीसँग उपाधिका लागि प्रतिस्पर्धा गर्नेछ । एक साताभित्र मनाङको यो दोस्रो उपाधि होड हो । हालै सम्पन्न सताक्षी गोल्डकपमा समेत मनाङ र आर्मी उपाधिलाई भिडेका थिए । मनाङ उपविजेता बनेको थियो । निर्धारित ८० मिनेटको समय गोलरहित बराबरीमा टुंगिएपछि निर्णयका लागि टाइब्रेकरमा लगिएको थियो । टाइब्रेकरमा मनाङका अनिल गुरुङ, बिमल बस्नेत, कमल श्रेष्ठ, हेमन थापा मगरले गोल गरे भने विक्रम लामाको प्रहार पोस्ट बाहिर गएको थियो । आयोजकका प्रकाश बुढाथोकी, निराजन खड्का, सरोज दाहाल र हेमन्त थापाले गोल गरे भने निशान लिम्बूको प्रहार गोलरक्षक दिनेश थापाले बचाए । टाइब्रेकरमा ४–४ को बराबरीपछि सडनडेथका आधारमा छिनोफानो भयो । मनाङका विमल घर्ती मगर, विराज महर्जन, विशाल राई, अनन्त तामाङले गोल गरे । आयोजकका भूषण लिम्बू, विक्रम लामा, सुरज बिकले गोल गर्दा अफ्रिकन खेलाडी फ्लोरेन्सको प्रहार पोस्टको माथिल्लो बारमा लागेर बाहिरिँदा आयोजकले घरेलु मैदानमा ८–७ गोल अन्तरले हार बेहोर्नुपरेको थियो । यसअघि चौथो मिनेटमै आयोजकले अग्रताको मौका गुमायो । भूषण लिम्बूको पासमा अनिल गुरुङ गोल गर्नबाट चुके । १२ औं मिनेटमा मनाङका विमल घर्तीमगरको पासमा सुजल श्रेष्ठको प्रहारले पनि पोस्टको दिशा लिन सकेन । २० औं मिनेटमा आयोजकका प्रकाश बुढाथोकीले ‘वान भर्सेस वान’ को अवस्थामा गोल गर्न सकेनन् । उनको प्रहार गोलरक्षक दिनेश थापाले पन्च गरेर बाहिर पठाइदिए । २७ औं मिनेटमा प्रकाशकै फ्रि किक प्रहार पोस्टभन्दा बाहिर गयो । फ्लोरेन्सलाई फाउल गरेपछि आयोजकले फ्रिकिकको मौका पायो । ४० औं मिनेटमा आयोजकका खमिर गिल्सन कन्दङाले पनि गोल गर्न सकेनन् । पहिलो हाफ गोलरहित बराबरीमा सकियो ।मध्यान्तरपछि ४७ औं मिनेटमा विशाल राईको हेडर बलले पोस्टको दिशा तय गर्न सकेन । ५२ औं मिनेटमा मनाङका विमलले पेनाल्टी एरिया नजिकैबाट प्रहार गरेको बल असफल भयो । ५८ औं मिनेटमा आयोजकका खमिर गिल्सनलाई रेफ्री नवीन्द्र महर्जनले रातो कार्ड देखाए । मनाङका सुजल श्रेष्ठलाई फाउल हानेपछि रेफ्रीले खमिरलाई पहेँलो कार्ड देखाउँदा उनले कार्ड फ्याँकेर रेफ्रीमाथि दुव्र्यवहार गरेका थिए । खमिर बाहिरिएपछि १० खेलाडीमा समेटिएको आयोजकले थप दबाब झेल्नुपर्‍यो । खेलको ६९ औं मिनेटमा मनाङका सुजलले पनि रातो कार्ड पाएर मैदान छाड्नुपर्‍यो । आयोजकका निशान लिम्बूलाई फाउल गरेपछि सुजलले दोहोरो पहेँलो कार्ड पाएका थिए । भर्खरै राष्ट्रिय टोलीबाट संन्यास लिएका मनाङका कप्तान अनिल गुरुङ अन्तिम १० मिनेट मैदान छिरे । यद्यपि उनले आशातीत प्रदर्शन गर्न भ्याएनन् । स्टार स्ट्राइकर विमल घर्तीमगरले पटक–पटक मौका गुमाए । मनाङका प्रशिक्षक विजय घलेले समयमा स्कोर गर्न नसक्दा कठिन जित आत्मसात गर्नुपरेको बताए । ‘टिमवर्क राम्रो भएन,’ घलेले भने, ‘तालमेलमा पनि हामी चुक्यौं ।’ आयोजकका प्रशिक्षक पेमा नोर्बु शेर्पाले फरवार्ड तथा कप्तान गिल्सनलाई मध्यान्तरपछि गुमाउनुपर्दा दबाबमा झेल्नुपरेको बताए । उनले भने, ‘समग्रमा खेल राम्रै थियो तर मौका गुमाउँदा स्कोरमा चुक्यौं ।’ म्यान अफ द म्याच विजेताका हेमन गुरुङ भए । उनले १० हजार रुपैयाँ पाए ।